Sinadaran da ke cikin roba da leda na yin kisa – Farfesa Orisa
By Abubakar Haruna, Abuja | Publish Date: Jul 13 2018 2:00AM
kwarerren masani a fannin sinadarai, Farfesa Ebere Orish Orisakwe ya ce sinadaran da ake yin roba da leda da su, suna da illa ga bdan Adam, domin suna yin kisa tare da gurbata muhalli.
Orisakwe ya yi furucin ne yayin da yake gabatar da makala a kan illar guba a taron bita da kungiyar kwararru a kan guba ta Afirka da ake kira WASOT ta shirya da hadin gwiwar Jami’ar Abuja, a Larabar da ta gabata.
Ya ce muddin gwamnati ba ta dauki matakan da suka kamata ba na kawar da roba da leda daga muhallinmu ba, to al’umma za ta shiga cikin hadari.
“Akwai sinadarai da yawa da ake yin roba da leda da su amma wanda ya fi hadari shi ne ake kira Bisphenol A wato BPA amma mutane saboda rashin sani suna ci gaba da tu’ammuli da abin da yake kisa,” inji shi.
Ya bayyana cewa wayar da kan jama’a kan hadarin sinadaran roba da leda ya zama wajibi don a kare al’umma daga fadawa cikin hadari.
Da yake jawabi a wajen taron bitar, Shugaban kungiyar WASOT, Farfesa Ikem K.E. Ekweozor ya bayyana cewa shi ya sa kungiyar ta yunkuro don ilimintar da mutane kan illar guba da yadda za su kauce mata.
“Mun shirya wannan taro ne don mu fadakar da jama’a illar roba da leda da muke yin amfani da su a kullum,” inji shi.
A nasa jawabin, Shugaban Jami’ar Abuja, Farfesa Micheal Umale Adikwu, wanda Mataimakin Shugaban Jami’ar a bangaren Ilimi, Farfesa E.J.C Nwana ya wakilta, ya yaba wa kungiyar saboda namijin kokarin da ta yi na ganin taron ya yi nasara.
A nasa jawabin, Sarkin Abaji, Adamu Baba Yunusa ya shawarci kungiyar ta hada gangamin wayar da kan jama’a kan ayyukan kungiyar da kuma yadda za su kauce wa illar guba.